POBUDA KOORDINACIJE ZDRAVNIŠKIH ORGANIZACIJ


Koordinacija zdravniških organizacij (KZO) je na svoji aprilski seji dne 3.4. 2018 razpravljala o problematiki povezani z izvajanjem eZdravja. Na nas se obračajo naši člani, z različnimi težavami in pogledi na ta segment našega zdravstvenega sistema. Zelo pomemben segment pomislekov pri uporabi eZdravja kot je le-ta danes, je varovanje osebnih podatkov. V zdravstveni dejavnosti se srečujemo z najobčutljivejšim segmentom osebnih podatkov. Varovanje le-teh je za zdravnika nekaj od česar ni odstopanj. Stališče nekaterih strok je že zelo jasno opredeljeno (psihiatri in klinični psihologi, infektologi), nekateri kolegi drugih strok (dermatovenerologi, ginekologi, družinski zdravniki, pediatri) pa o težavah razpravljajo v večjih ali manjših skupinah. KZO zavzema stališče da, dokler dobrobit e-dokumenta za pacienta daleč ne presega vsakega najmanjšega tveganja morebitne zlorabe osebnih podatkov, država omogoči tudi delovanje po starem papirnem načinu. 
Ker je Aneks št. 1. k SD 2017 opredelil obvezno vključevanje izvajalcev v celoti v storitve eZdravja in predvidel tudi kazni za tiste, ki tega ne storijo, je KZO sprejel tudi naslednjo pobudo. KZO poziva Vlado RS, MZ, ZZZS in NIJZ, da ne izrekajo kazni kolegom, ki vključevanju v eZdravje v celoti nasprotujejo. Moratorij za kazni bi veljal dokler se z izboljševanjem sistema ne odpravijo vsi pomembni pomisleki glede varovanja osebnih podatkov.

[bookmark: _GoBack]Pomemben segment izvajanja eZdravja je tudi financiranje. Izvajalci so dolžni slediti zahtevam po posodabljanju tako računalniške kot tudi programske opreme. Sredstva za informatizacijo jim ZZZS plačuje v pavšalu, ki je zajet v materialnih stroških. Le-ti nikoli niso sledili dejanskim stroškom, ki jih pa eZdravje pomembno zvišuje. Javni Zavodi so s strani države za uvajanje eZdravja določena sredstva prejeli. Zasebni izvajalci pa so pri tem ostali pozabljeni. Prav tako nimajo omogočenega cenovno primernega varnega dostopa do interneta, ki je pogoj za celovito priključitev na sistem. KZO daje pobudo, da MZ kot pobudnik eZdravja poskrbi tudi za celovit informacijski sistem. Le-ta naj zajema tako centralne komponente, ki so že sedaj v domeni NIJZ, kot nek državni zaledni sistem preko katerega bi dostopali posamezni izvajalci. Prav tako pa naj MZ poskrbi za cenovno sprejemljiv, varni dostop do interneta za vse izvajalce, ki so eZdravje dolžni uporabljati. V domeni MZ naj bodo tudi v bodoče vse nadgradnje in posodobitve vseh teh sistemov.

